આ વર્ષે સરકારમાં નજારો કંઈક ઓર જ જોવા મળી રહ્યો છે. મુખ્યમંત્રી કાર્યાલયથી માંડીને તમામ વિભાગોના અધિકારીઓ જળ અભિયાનની કામગીરીમાં વ્યસ્ત જોવા મળી રહ્યા છે. ગુજરાતના સ્થાપના દિવસે જ મુખ્યમંત્રી અને પ્રધાનોએ અલગ-અલગ જિલ્લાઓમાં મેગા ઇવેન્ટના રૃપમાં જળ અભિયાનનો આરંભ કરાવ્યો હતો. પરફેક્ટ પ્લાનિંગથી આ મિશન હાથ ધરાયું છે. તમામ મંત્રીઓ, બોર્ડ નિગમના હોદ્દેદારો, સાંસદો – ધારાસભ્યો, મહાનગરના પદાધિકારીઓ સહિતના નેતાઓને જળ અભિયાનમાં જોડાવાની સૂચનાઓ અપાઈ છે. સરકાર અને સંગઠન બંને સ્તરેથી આ અભિયાનને મહત્ત્વ આપવામાં આવી રહ્યું છે. આ આ વિરાટ જળ અભિયાનની કામગીરી કેવી રહેશે તેના પર એક નજર કરીએ તો રાજ્યમાં તળાવો – ચેકડેમ અને નદીઓની ૧૩૦૦ સાઇટ નક્કી કરવામાં આવી છે. આ સાઇટ પર ૪૦૦૦થી વધુ જેસીબી અને ૮૦૦૦થી વધુ ટ્રેક્ટર- ડમ્પરની મદદથી કાંપ કાઢવામાં આવશે. ૩૦ જિલ્લામાં આ કામગીરી કરાશે અને તેનાથી સરકારી અંદાજ એવો છે કે ૧૧૦૦૦ લાખ ઘનફૂટથી વધુ વરસાદી પાણીની સંગ્રહ શક્તિ વધશે. પ૪૦૦ કિ.મી. લંબાઈની નહેરોની સફાઈ કરાશે અને ૩ર નદીઓને પુનઃજીવિત કરાશે. રાજ્યના કૃષિ પ્રધાન આર.સી. ફળદુનું કહેવું છે કે આ વિરાટ કાર્ય સરકાર એકલા હાથે કરી શકે નહીં એટલે જનભાગીદારીથી આ અભિયાન હાથ ધરાશે. દરેક જિલ્લામાં ધાર્મિક – સામાજિક સંગઠનોની મદદથી જળ અભિભાન હાથ ધરવામાં આવશે. આ અભિયાન હેઠળ જે કાર્ય થશે તેમાં ૪૦ ટકા જેટલું કામ એકલા સૌરાષ્ટ્રમાં થવાનું છે.